Kopsavilkums Eiropas Datu aizsardzības uzraudzītāja atzinumam par ES un Apvienotās Karalistes tirdzniecības nolīguma noslēgšanu un ES un Apvienotās Karalistes nolīguma par klasificētas informācijas apmaiņu noslēgšanu

(Pilns šā atzinuma teksts angļu, franču un vācu valodā ir pieejams EDAU tīmekļa vietnē www.edps.europa.eu)

(2021/C 168/02)

Eiropas Komisija 2020. gada 26. decembrī pieņēma Priekšlikumu Padomes Lēmumam par to, lai Savienības vārdā noslēgtu Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, un Nolīgumu starp Eiropas Savienību un Lielbritānijas un Ziemeļīrijas Apvienoto Karalisti par drošības procedūrām klasificētas informācijas apmaiņai un aizsardzībai.

Ņemot vērā ciešo sadarbību starp ES un Apvienoto Karalisti, kas, visticamāk, turpināsies, EDAU atzinīgi vērtē nolīgumus, kas parakstīti starp Eiropas Savienību un Apvienoto Karalisti par tirdzniecību, sadarbību un drošības procedūrām klasificētas informācijas apmaiņai un aizsardzībai. EDAU ir īpaši gandarīts par to, ka viens no būtiskajiem tirdzniecības un sadarbības nolīguma (TSN) elementiem ir cilvēktiesību ievērošana un aizsardzība. Turklāt viņš atzinīgi vērtē pušu apņemšanos, kas pausta TSN, nodrošināt augsta līmeņa personas datu aizsardzību.

EDAU apzinās īpašos apstākļus, kādos ir risinājušās sarunas par šiem nolīgumiem, un specifiskās pagātnes un nākotnes attiecības starp Apvienoto Karalisti un ES.

Attiecībā uz noteikumiem par tirdzniecību EDAU ar nožēlu konstatē, ka TSN pienācīgi nepārņem horizontālos “ES noteikumus par Pārrobežu datu plūsmām un personas datu un privātuma aizsardzību ES tirdzniecības nolīgumu Digitālās tirdzniecības sadaļā”, kurus 2018. gadā apstiprināja Eiropas Komisija. Šajos horizontālajos noteikumos ieviestās izmaiņas kopā ar citiem TSN noteikumiem digitālās tirdzniecības jomā rada šaubas par ES autonomijas saglabāšanu attiecībā uz datu aizsardzības un privātuma pamattiesībām.

EDAU jau sen ir paudis uzskatu, ka Eiropas Savienībā personas datu aizsardzība ir pamattiesības, tādēļ tās nav apspriežamas ES tirdzniecības nolīgumu kontekstā. To, kā īstenot pamattiesību aizsardzību Savienības tiesību aktos, var izlemt tikai pati ES. Eiropas Savienība nevar un nedrīkst uzņemties nekādas starptautiskas tirdzniecības saistības, kas nav saderīgas ar iekšējiem datu aizsardzības tiesību aktiem. Sarunas par datu aizsardzības un tirdzniecības nolīgumiem ar trešām valstīm var papildināt viena otru, bet jāveic nodalīti. Personas datu plūsmas starp ES un trešām valstīm būtu jāīsteno, izmantojot mehānismus, kas noteikti ES datu aizsardzības tiesību aktos. Tādēļ EDAU aicina Komisiju vēlreiz apņemties ievērot horizontālos noteikumus kā vienīgo pamatu turpmākiem ES tirdzniecības nolīgumiem ar trešām valstīm un neapspriest personas datu aizsardzības un privātuma tiesības.

Attiecībā uz tiesībaizsardzību un tiesu iestāžu sadarbību krimināllietās, EDAU uzslavē Komisiju par TSN paredzētajiem aizsardzības pasākumiem attiecībā uz datu aizsardzību, kas ir jo īpaši svarīgi, ņemot vērā šīs sadarbības sensitivitāti. Tai pat laikā EDAU ar nožēlu konstatē, ka noteiktu aizsardzības pasākumu trūkst gan vispārējos noteikumos, kuros nav nedz datu subjektu klasifikācijas, kas noteikta Tiesībaizsardzības direktīvas (TAD) 6. pantā, nedz detalizētāku un stabilāku aizsardzības pasākumu attiecībā uz tālāku nosūtīšanu, jo īpaši Prīmes sadaļā. Turklāt EDAU būtu vēlējies, lai pārejas periods pasažieru datu reģistra (PDR) datu dzēšanai būtu īsāks par pieļautajiem trīs gadiem un lai tiktu iekļauts smago noziegumu saraksts. Turklāt EDAU iesaka nodrošināt to, lai turpmākās izmaiņas Prīmes sistēmā starp ES dalībvalstīm, kas rada papildu aizsardzības pasākumus, pilnībā atspoguļotos nolīgumā un lai abas puses tās faktiski īstenotu.

Attiecībā uz pagaidu noteikumu par personas datu pārsūtīšanu no ES uz Apvienoto Karalisti, EDAU uzsver, ka šim mehānismam būtu jāpaliek kā izņēmuma gadījumam un tas nedrīkst radīt precedentu turpmākajiem TSN ar citām trešām valstīm.

EDAU vēlas, lai ar viņu tiktu apspriesti visi priekšlikumi vai ieteikumi Padomei saskaņā ar LESD 218. pantu par sarunu atklāšanu turpmākiem nolīgumu papildinājumiem, ja tie skar indivīdu tiesību un brīvību aizsardzību attiecībā uz personas datu apstrādi.

Visbeidzot, šķiet, ka TSN ir izstrādāts, pamatojoties uz pieņēmumu, ka lēmumi par aizsardzības līmeņa pietiekamību saskaņā ar VDAR un TAD tiks piešķirti (un paliks spēkā pārredzamā nākotnē). Tādēļ EDAU vēlas atgādināt savu ieteikumu, kas iekļauts Atzinumā 2/2020, ka Savienībai ir jāveic pasākumi, lai sagatavotos visiem iespējamiem gadījumiem, tostarp gadījumiem, kad lēmums par aizsardzības līmeņa pietiekamību netiktu pieņemts vai tiktu pieņemts tikai attiecībā uz dažām jomām.

1. IEVADS

1. Eiropas Savienība (ES) un Lielbritānijas un Ziemeļīrijas Apvienotā Karaliste 2020. gada 30. decembrī parakstīja tirdzniecības un sadarbības nolīgumu (“TSN”) un nolīgumu par drošības procedūrām klasificētas informācijas apmaiņai un aizsardzībai ( 1 )

2. Nolīgumi ir provizoriski piemērojami no 2021. gada 1. janvāra, kamēr tiek pabeigtas to spēkā stāšanās procedūras ( 2 ) . Saskaņā ar TSN šī pagaidu piemērošana beigsies ne vēlāk kā 2021. gada 28. februārī vai citā datumā, par ko nolems Partnerības padome ( 3 )

3. Eiropas Komisija 2021. gada 25. janvārī apspriedās ar EDAU par priekšlikumu Padomes Lēmumam par to, lai noslēgtu ar Lielbritānijas un Ziemeļīrijas Apvienoto Karalisti šos divus nolīgumus (turpmāk — “priekšlikums”) ( 4 ) saskaņā ar 42. panta 1. punktu Regulā (ES) Nr. 2018/1725. Priekšlikuma pielikumos ir iekļauti šie abi nolīgumi.

4. Priekšlikums ir balstīts uz procedūru, kas noteikta Līguma par Eiropas Savienības darbību (LESD) 217. pantā, 218. panta 6. punktā un 218. panta 7. punktā, un 218. panta 8. punkta 2) apakšpunktā. Tādēļ šo nolīgumu noslēgšanai ir nepieciešama Eiropas Parlamenta piekrišana.

5. Par nolīgumu attiecībā uz drošības procedūrām klasificētas informācijas apmaiņai uz aizsardzībai nav nekādu piezīmju saistībā ar personas datu aizsardzību. Tādēļ tālāk minētās piezīmes attiecas uz TSN. TSN sastāv no septiņām daļām (un vairākiem pielikumiem un trim protokoliem): pirmā daļa par vispārīgajiem un institucionālajiem noteikumiem; otrā daļa par tirdzniecību (tostarp digitālo tirdzniecību); trešā daļa par tiesībaizsardzību un tiesu iestāžu sadarbību krimināllietās; ceturtā daļa par tematisko sadarbību; piektā daļa par līdzdalību Eiropas Savienības programmās, pareizu finanšu pārvaldību un finanšu noteikumiem; sestā daļa par strīdu izšķiršanu un horizontālajiem noteikumiem un septītā daļa par nobeiguma noteikumiem.

4. SECINĀJUMI

37. EDAU atzinīgi vērtē nolīgumus, kas noslēgti starp ES un Apvienoto Karalisti par tirdzniecību, sadarbību un drošības procedūrām klasificētas informācijas apmaiņai un aizsardzībai. EDAU ir īpaši gandarīts par to, ka viens no būtiskajiem tirdzniecības un sadarbības nolīguma (TSN) elementiem ir cilvēktiesību ievērošana un aizsardzība. Turklāt viņš atzinīgi vērtē pušu apņemšanos, kas pausta TSN, nodrošināt augsta līmeņa personas datu aizsardzību.

38. Tomēr attiecībā uz tirdzniecību ieviestās izmaiņas 2018. gada Eiropas Komisijas horizontālajos noteikumos kopā ar citiem TSN noteikumiem digitālās tirdzniecības jomā rada šaubas par ES autonomijas saglabāšanu attiecībā uz datu aizsardzības un privātuma pamattiesībām. Tādēļ EDAU iesaka uzskatīt ar Apvienoto Karalisti noslēgto nolīguma tekstu attiecībā uz datu aizsardzību un privātumu par izņēmumu, nevis pamatu nākamajiem tirdzniecības nolīgumiem ar citām trešām valstīm. Lai padarītu šo pieeju skaidru visām ieinteresētajām personām un tirdzniecības partneriem EDAU aicina Komisiju vēlreiz apņemties ievērot horizontālos noteikumus kā vienīgo pamatu turpmākiem ES tirdzniecības nolīgumiem ar trešām valstīm un neapspriest personas datu aizsardzības un privātuma tiesības.

39. Attiecībā uz tiesībaizsardzību un tiesu iestāžu sadarbību krimināllietās, EDAU uzslavē Komisiju par TSN paredzētajiem aizsardzības pasākumiem attiecībā uz datu aizsardzību, kas ir jo īpaši svarīgi, ņemot vērā šīs sadarbības sensitivitāti. Tomēr EDAU ar nožēlu konstatē, ka nevienā no nolīgumiem nav iekļauta datu subjektu klasifikācija, kas noteiktas TAD 6. pantā, nedz detalizētāki un stabilāki drošības pasākumi attiecībā uz datu tālāku nosūtīšanu. Lai gan EDAU atzinīgi vērtē to, ka PDR noteikumi atspoguļo EST Atzinumu 1/15, EDAU pauž nožēlu, ka nav bijis iespējams vienoties par īsāku pārejas periodu PDR datu dzēšanai un par sarakstu, kurā definēti smagi noziegumi. Turklāt EDAU iesaka nodrošināt to, ka turpmākas izmaiņas, kas rada papildu aizsardzības pasākumu Prīmes sistēmā starp ES dalībvalstīm pilnībā atspoguļotos nolīgumā un tos faktiski īstenotu abas puses, un pauž nožēlu, ka konkrētie ES noteikumi par datu izmantošanas mērķa ierobežojumu un par precizitāti, un datu attiecināmību un glabāšanas laiku netika iekļauti TSN.

40. Attiecībā uz pārejas mehānismu EDAU uzsver, ka šādam mehānismam būtu jāpaliek izņēmumam, un tas nedrīkstētu kļūt par precedentu nākamajiem TSN ar citām trešām valstīm.

41. EDAU vēlas, lai ar viņu tiktu apspriesti visi priekšlikumi vai ieteikumi Padomei saskaņā ar LESD 218. pantu par sarunu atklāšanu turpmākiem nolīgumu papildinājumiem, ja tie skar indivīdu tiesību un brīvību aizsardzību attiecībā uz personas datu apstrādi.

42. EDAU uzskata, ka TSN ir sastādīts, pamatojoties uz pieņēmumu, ka lēmumi par aizsardzības līmeņa pietiekamību saskaņā ar VDAR un TAD tiks piešķirti (un paliks spēkā pārredzamā nākotnē). Tādēļ EDAU vēlas atgādināt savu ieteikumu, kas iekļauts Atzinumā 2/2020, ka Eiropas Savienībai ir jāveic pasākumi, lai sagatavotos visiem iespējamiem gadījumiem, tostarp gadījumiem, kad lēmums par aizsardzības līmeņa pietiekamību netiktu pieņemts vai tiktu pieņemts tikai attiecībā uz dažām jomām.

Briselē, 2021. gada 22. Februārī. Wojciech Rafał WIEWIÓROWSKI

(1) Sk. Padomes 2020. gada 29. decembra Lēmumu (ES) 2020/2252 par to, lai Savienības vārdā parakstītu un provizoriski piemērotu Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, un Nolīgumu starp Eiropas Savienību un Lielbritānijas un Ziemeļīrijas Apvienoto Karalisti par drošības procedūrām klasificētas informācijas apmaiņai un aizsardzībai (OV L 444, 31.12.2020., 2. lpp.) un nolīgumi (OV L 444, 31.12.2020., 14. lpp. un OV L 444, 31.12.2020., 1463. lpp.). Turklāt Eiropas Atomenerģijas kopiena (Euratom) un Apvienotā Karaliste veica sarunas par sadarbības nolīgumu drošā kodolenerģijas izmantošanā miermīlīgiem mērķiem. Sk. Padomes 2020. gada 29. decembra Lēmumu (Euratom) 2020/2253 ar ko apstiprina to, ka Eiropas Komisija noslēdz Nolīgumu starp Lielbritānijas un Ziemeļīrijas Apvienotās Karalistes valdību un Eiropas Atomenerģijas kopienu par sadarbību drošā kodolenerģijas izmantošanā miermīlīgiem mērķiem, un to, ka Eiropas Komisija Eiropas Atomenerģijas kopienas vārdā noslēdz Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (OV L 444, 31.12.2020., 11. lpp.).

(2) Sk. Padomes 2020. gada 29. decembra Lēmumu par to, lai Savienības vārdā parakstītu un provizoriski piemērotu Tirdzniecības un sadarbības nolīgumu par informācijas drošību. Sk. arī paziņojumu par abu nolīgumu provizorisku piemērošanu (OV L 1, 1.1.2021., 1. lpp.).

(3) To veido Eiropas Savienības un Apvienotās Karalistes pārstāvji, bet līdzpriekšsēdētāji ir Komisijas loceklis un Apvienotās Karalistes valdības pārstāvis. Komisijai ir jāpārstāv Eiropas Savienība. Katra dalībvalsts drīkst nosūtīt vienu pavadošo pārstāvi Eiropas Savienības delegācijas ietvaros.

(4) COM(2020)856.